Wes-Kaapse DA-leierskap: Twee kan in die stof byt | Maroela Media
Bonginkosi Madikizela, leier van die DA in die Wes-Kaap (Foto; Courtney Africa/African News Agency/ANA)
Bisarre gebeure in die Wes-Kaapse DA-leierstryd, onder meer 'n beweerde moordkomplot, kan daartoe lei dat twee van die leierskapkandidate uitgeknikker word en 'n derde met die leierskap wegstap.
Dit is ook nie onmoontlik dat die party se Wes-Kaapse leierskapstryd, wat veronderstel is om Saterdag plaas te vind, uitgestel gaan word nie.
Daar is tans vier kandidate in die wedloop, naamlik die huidige leier, Bonginkosi Madikizela, wat ook provinsiale minister van vervoer is, Masizole Mnqasela, wat speaker van die provinsiale wetgewer is, Wendy Philander, wat lid van die provinsiale wetgewer is, en Pieter van Dalen, voormalige parlementslid.
Die beplande proses het sowat 'n maand gelede tekens van ontsporing begin toon nadat dit aan die lig gekom het dat Mnqasela die polisie ontbied het. Hy het teenoor hulle beweer iemand (hy beweer dis 'n fluitjieblaser) het hom genader met inligting dat Madikizela 'n sluipmoordenaar gaan betaal om hom (Mnqasela) te vermoor.
Mnqasela het egter nie die beweerde fluitjieblaser geïdentifiseer nie en het geen klagte ingedien nie, wat die polisie se hande taamlik afkap om enige stappe te doen.
Mnqasela se samespreking met die polisie het die ore van die Wes-Kaapse premier, Alan Winde, bereik, en ook onder die aandag van Madikizela gekom, wat al die bewerings ontken.
Tot op hede weier Mnqasela volgens Maroela Media se inligting steeds om die beweerde fluitjieblaser te identifiseer, wat daartoe gelei het dat 'n interne DA-ondersoek van stapel gestuur is.
Intussen blyk dit uit Maroela Media se navrae dat baie afgevaardigdes na die Wes-Kaapse DA-kongres moeg is vir al die drama en hulle al hoe meer agter Philander, wat as 'n "kerkvrou" beskryf word, skaar.
Dit kan tot gevolg hê dat Madikizela en Mnqasela se stryery tot gevolg het dat hulle albei die leierskap verbeur, wat kan beteken dat Philander die naweek daarmee wegloop.
Nog 'n opsie wat oorweeg word, is dat die stemmery vir die provinsiale leierskap dalk uitgestel kan word, het die DA-voorsitter in die Wes-Kaap, Anton Bredell, by navraag aan Maroela Media bevestig. Hy sê die res van die kongres sal egter beslis nie uitgestel word nie.